L'Ajuntament de Sagunt i Acció Ecologista-Agró aposten per l'educació ambiental en línia durant el confinament per la COVID-19
30 d’abril 2020

![Imagen 1](/media/ylynfwaw/36c_rp-ampliacion-info-estado-alarma-34.jpg)

Davant el confinament per l'Estat d'Alarma decretat per la crisi sanitària de la COVID-19, l'Ajuntament de Sagunt i Acció Ecologista-Agró han apostat per l'educació ambiental en línia. Com la pandèmia del coronavirus impedix realitzar convocatòries a l'aire lliure, esta primavera totes les activitats i iniciatives de la Colla Verda i de la Casa Penya seran digitals per a acostar la natura a casa. Concretament, a través del perfil de [Facebook Agró Morvedre Educació](https://www.facebook.com/EduambAgroMorvedre/), del [blog d'educació ambiental](https://accioecologista-agro.org/), de la pàgina web de la [Casa Penya](http://lacasapenya.com/) i de les plataformes YouTube i Zoom.

  

L'Ajuntament de Sagunt i Acció Ecologista-Agró han adaptat les activitats de la Colla Verda i de la Casa Penya a l'actual situació de confinament pel coronavirus per a poder oferir una programació en línia d'educació ambiental continuada i oberta a tots els públics, concretament, totes les setmanes de dimecres a diumenge.

  

![](/media/hlmppjfd/36c_programacioonlinecollaverda.jpg)  
  

A partir d'esta setmana, la Colla Verda proposarà tots els dimecres un Consell Verd davant la crisi ambiental. Estos consells mediambientals es publicaran en el perfil de Facebook Agró Morvedre Educació i es podrà posar en pràctica des de casa.

  

A més, tots els dijous es publicarà en el seu canal de YouTube un vídeo del programa ‘Natura per la finestra’. Amb esta iniciativa, la Colla Verda vol que les persones interessades descobrisquen les espècies de fauna que tenim més a prop: les oronetes, les rates penades, els falcies, els teuladins i, fins i tot, els flamencs.

  

Cada divendres també proposaran la lectura d'un article que publicaran en el blog d'educació ambiental de AE-Agró Camp de Morvedre. Tant els articles del blog com els vídeos de ‘Natura per la finestra’ els compartiran en el perfil de Facebook Agró Morvedre Educació.

  

Els diumenges, de 12 a 13 hores, celebraran una visita guiada en línia a la Casa Penya, el centre d'educació ambiental de la Marjal d’Almardà-Almenara. Les visites seran temàtiques i a través de la plataforma Zoom, una eina que permet establir converses entre els participants.

  

La primera visita va ser diumenge passat, 26 d'abril, cita que van aprofitar per a presentar La Casa Penya, la Marjal d'Almenara i la reserva de fauna silvestre de la Finca de Penya. Este diumenge, 3 de maig, parlaran dels ecosistemes d'esta zona humida. Concretament, de les dunes, el saladar i la marjal.

  

També informen sobre les activitats de la Colla Verda i de la Casa Penya els dissabtes a les 12 hores. La primera serà el 9 de maig, quan la Colla Verda convida a un col·loqui virtual amb el biòleg Vicent Sancho (Taller de Gestió Ambiental) sobre la fauna aquàtica de les nostres zones humides. El 23 de maig el col·loqui serà amb l'ambientòleg Toni Rubio (La Granja de Bitxos), que ens parlarà dels insectes pol·linitzadors. I el 6 de juny amb Juan Ruiz, educador de AE-Agró, que ens descobrirà els ocells de la Marjal dels Moros.

  

Les activitats en dissabte de la Casa Penya seran dos contacontes en línia amb Coralina Compte (La Ninya Cristal). Concretament, el 16 de maig i el 20 de juny. El primer contacontes serà _El tesoro más grande_ i el segon _Un cuento mágico_. Estes dos activitats i els col·loquis virtuals de la Colla Verda sobre biodiversitat seran a través de la plataforma Zoom.

  

A més, AE-Agró compta amb la web de la Casa Penya on trobar molta informació sobre la Marjal d'Almenara i també la guia sobre este aiguamoll Ramsar en format PDF. I en el blog d'educació ambiental disposen d'articles de naturalesa per a ensenyar i entretindre grans i menuts.

  

  

![](/media/bc1ccwmm/36c_programacioonlinelacasapenya.jpg)  
  

Des d’AE-Agró queden a la disposició dels diferents departaments de l'Ajuntament de Sagunt, dels centres educatius i de qualsevol persona interessada per a desenvolupar més propostes conjuntament «**perquè les pantalles no ens facen oblidar la importància de la vida natural**».

  

L'alcalde de Sagunt i delegat de Medi Ambient, Darío Moreno, ha explicat que estes i totes les activitats que es duen a terme des d’AE-Agró tant a la Casa Penya com en els centres educatius del municipi «**pretenen incidir en l'educació a la ciutadania sobre el medi ambient i l'ecologia, així com conéixer els nostres paratges naturals i que apostem per un model de societat més sostenible**».

  

Amb totes aquestes propostes d'educació ambiental en línia, des de l'Ajuntament de Sagunt i AE-Agró «**esperem poder acostar la nostra natura a tota la ciutadania durant el temps que dure el confinament pel coronavirus i esperem, així, que la crisi i les pantalles no ens facen oblidar la riquesa i la importància de la nostra natura**».

  

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-i-accio-ecologista-agro-aposten-per-l-educacio-ambiental-en-linia-durant-el-confinament-per-la-covid-19/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-i-accio-ecologista-agro-aposten-per-l-educacio-ambiental-en-linia-durant-el-confinament-per-la-covid-19/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-i-accio-ecologista-agro-aposten-per-l-educacio-ambiental-en-linia-durant-el-confinament-per-la-covid-19/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-i-accio-ecologista-agro-aposten-per-l-educacio-ambiental-en-linia-durant-el-confinament-per-la-covid-19/)